Til deg som skal få tettet hull på trommehinnen (Myringoplastikk)

Dette er et informasjonsskriv til deg som skal få tettet hull på trommehinnen kirurgisk, om selve operasjonen og om hvordan du skal forholde deg i tiden etter operasjonen.

Hull på trommehinnen kan oppstå etter infeksjon/skade i øret eller etter behandling med ventilasjonsrør (dren). Hull som ikke gror av seg selv kan lukkes med en operasjon.

Hull på trommehinnen kan medføre lettere grad av hørselstap og noen kan oppleve renning fra øret ved forkjølelse. Hullet gjør øret mer sårbart for infeksjoner.

Sideinnhold

Avgjørelsen om operasjon blir tatt sammen med din private ØNH lege eller via ØNH poliklinikk.

I forkant av inngrepet må det avklares om du har andre sykdommer eller om du bruker medisiner som kan ha betydning for operasjonen eller narkosen. Dersom du bruker blodfortynnende medisin må det avklares med din fastlege om du kan slutte med disse før operasjonen. Det må også foreligge en hørselstest.

**Operasjonsdagen**

Dusj med hårvask hjemme, eventuelt kvelden før.

Bruk eventuelt Emla-bedøvelseskrem på begge håndrygger ca. 1 time før oppmøte. Kremen bedøver området hvor narkosemiddelet settes.

Du møter fastende på Dagkirurgi Østtil avtalt tid. Her møter du personell som tar imot deg og du får utdelt sykehusklær og seng. Vi har låsbare skap til dine personlige eiendeler.

Vær forberedt på at det kan bli noe venting før det er klart til operasjon.

For å redusere smerter etter operasjonen vil eldre barn, ungdom og voksne få smertestillende medisin før operasjonen. Yngre barn får smertestillende medisin under operasjonen.

**Om operasjonen**

Operasjonen blir utført i narkose eller lokalbedøvelse og gjøres nå ofte endoskopisk, dvs. med kikkhullskirurgi gjennom øregangen. Noen ganger lages det et snitt bak øret eller i øregangen for å komme til. Som regel hentes det enten brusk, bruskhinne eller muskelhinne fra ytre øre som brukes til å tette trommehinnen. Dette legges innenfor hullet på trommehinnen. Transplantatet støttes opp med små gelantinsvamper i mellomøret og tampong/bandasje i øregangen.

Operasjonen varer fra 30 minutter til 2 timer.

I den første tiden etter operasjonen kan du oppleve bobling/lyder i det opererte øret. Dette er normalt og kommer som følge av at gelfoam absorberes.

Vanligvis er det lite smerter etter inngrepet, men har du behov for smertestillende medisin kan Paracetamol (Paracet, Panodil, Pinex) brukes. Disse kjøpes reseptfritt på apoteket.

**Etter operasjonen**

Etter operasjonen må du observeres i 2-3 timer før du kan reise hjem.

Sykemelding eller fravær fra barnehage/skole: 1-2 uker

Sykemelding blir utlevert før hjemreise.

Foreldre til barn som er blitt operert har rett til pleiepenger fra dag 1. Lege fyller ut søknadsskjema før hjemreise.

Fraværserklæring til skole blir utlevert før hjemreise.

­­­­­­­­­­­­­­­­­­­­­­­­­­

Kontroll/oppfølging

Kontroll etter 2 - 3 uker (avhengig av type operasjon) hos legen som har operert deg. Bandasje og sting fjernes.

Hørselstest tas ca. 3 måneder etter operasjonen.

Aktivitet

Du må ikke løfte tungt eller bøye deg til gulvet og unngå fysisk aktivitet som øker puls og blodtrykk de første 3 ukene.

Andre forholdsregler

Du må unngå å snyte deg kraftig de første 2 ukene etter operasjonen. Du kan ikke reise med fly de første 2 ukene etter operasjonen.

Dusj/bad

Du kan dusje med hårvask, men må unngå å få vann i området rundt det opererte øret.

Risikoforhold og komplikasjoner